Juanita, Bobby én vele ander by Jacaranda-opskopDie Jacaranda Day-musiekkonsert (Foto: Verskaf) JacarandaFM hou dié naweek sy sewende Jacaranda Day-musiekkonsert en vanjaar kan konsertgangers uitsien na kunstenaars soos Juanita du Plessis, Bobby van Jaarsveld en Brendan Peyper. Kevin Fine, die stasie se algemene bestuurder, sê dié opskop by die Voortrekkermonument beloof vanjaar selfs nóg meer buitelug-gesinspret en meer as tien gewilde plaaslike kunstenaars. Konsertgangers kan ook uitsien na MiCasa, Freshlyground, Jo Black, Refentse, Martin Bester, The Parlotones en DJ Jazzy D. ŉ Groep Jacaranda FM-aanbieders sal ook Saterdag op die verhoog by dié sterbelaaide groep aansluit en die stasie sal daagliks regstreeks van die Voortrekkermonument uitsaai. “Ons sien uit daarna om ŉ groot skare van reg oor Gauteng en naburige provinsies na die konsert te lok,” sê Fine. “Jacaranda Day is ŉ massiewe musiekontploffing vir die hele gesin, en ŉ plek waar jy al die gunstelingtreffers uit volle bors kan saamsing.” Hekke by die Voortrekkermonument se amfiteater open om 09:00. Die konsert duur tot 19:00. Kaartjies kos R165 per volwassene en R85 vir kinders jonger as 12 en vir pensioenarisse. Kaartjies is beskikbaar by www.jacarandafm.com. Parkering kos R60 per voertuig. Belangrike inligting Geen kontant word by die geleentheid aanvaar nie. Konsertgangers kan ŉ debiet- of kredietkaart of digitale betaalstelsels vir aankope gebruik. Indien jy kontant na die geleentheid bring, kan jy jou kontant omskakel na ŉ Jacaranda Day-kaart by ŉ kaartstasie op die terrein. Onthou kussings om op te sit en sonbrandmiddel. Jy is welkom om ŉ piekniekmandjie, water, kos, verversings, sambrele, komberse en kampstoele te bring. Laat alkohol, troeteldiere, braai, enige blikkies en glas, dwelms en onwettige stowwe, “hubbly bubbly”, vuurwerk, wapens en koelbokse tuis.